b'\n_START_ARTICLE_\nMotorolie\n_START_SECTION_\nMotoroliens opgaver\n_START_PARAGRAPH_\nMotorolien har flere opgaver. En opgave er at sm\xc3\xb8re, det vil sige at holde friktionsfladerne i motoren adskilte. En anden er at afk\xc3\xb8le ved at lede varme bort. En tredje er at beskytte motordelene mod korrosion, og en fjerde er at mindske vibrationerne og dermed d\xc3\xa6mpe motorlyden. Motorolien har ogs\xc3\xa5 en rensende funktion.\n_START_SECTION_\nLivsl\xc3\xa6ngde\n_START_PARAGRAPH_\nEftersom motorolien har en rensende funktion, blandes den med tiden med fremmedlegemer og skal derfor udskiftes med j\xc3\xa6vne mellemrum. Normalt skal motorens oliefilter udskiftes samtidig med motorolien. Olieskifteintervallerne specificeres af motorfabrikanten. I visse motorers tilk\xc3\xb8ringsperiode skal motorolien udskiftes oftere, end n\xc3\xa5r motoren er tilk\xc3\xb8rt.\n_START_SECTION_\nOlieniveau\n_START_PARAGRAPH_\nMotoren forbruger en vis m\xc3\xa6ngde olie under k\xc3\xb8rslen. Olieniveauet b\xc3\xb8r derfor kontrolleres med j\xc3\xa6vne mellemrum. Dette g\xc3\xb8res med en oliem\xc3\xa5lepind. Totaktsmotorer sm\xc3\xb8res p\xc3\xa5 grund af deres konstruktion efter et andet princip. Dette sker ved at sm\xc3\xb8reolien tils\xc3\xa6ttes br\xc3\xa6ndstoffet.'